รัฐบาลไทย-ข่าวทำเนียบรัฐบาล-“เลขาธิการ คปภ. ชูบทบาทนักคณิตศาสตร์ประกันภัยไทยในเวทีระหว่างประเทศย้ำแค่เก่งอย่างเดียวไม่พอ ต้องทันโลกและมีความซื่อสัตย์สุจริตด้วย”
วันศุกร์ที่ 11 พฤษภาคม 2561
“เลขาธิการ คปภ. ชูบทบาทนักคณิตศาสตร์ประกันภัยไทยในเวทีระหว่างประเทศย้ําแค่เก่งอย่างเดียวไม่พอ ต้องทันโลกและมีความซื่อสัตย์สุจริตด้วย”
เลขาธิการ คปภ. ปาฐกถาในงานสัมมนานักคณิตศาสตร์ประกันภัยนานาชาติประจําปี 2561 (IFoA Asia Conference 2018) เมื่อวันที่ 10 พฤษภาคม 2561 ณ โรงแรมเดอะเบอร์เคลีย์ โฮเตล กรุงเทพฯ
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) ได้กล่าวปาฐกถาในงานสัมมนานักคณิตศาสตร์ประกันภัยนานาชาติประจําปี 2561 (IFoA Asia Conference 2018) เมื่อวันที่ 10 พฤษภาคม 2561 ณ โรงแรมเดอะเบอร์เคลีย์ โฮเตล กรุงเทพฯ ซึ่งจัดขึ้นโดยความร่วมมือระหว่างสมาคมนักคณิตศาสตร์ประกันภัยแห่งสหราชอาณาจักร (Institute and Faculty of Actuaries : IFoA) และสมาคมนักคณิตศาสตร์ประกันภัยแห่งประเทศไทย (The Society of Actuaries of Thailand : SOAT)
การจัดงานครั้งนี้ถือเป็นเวทีให้ผู้บริหารประกันภัยและนักคณิตศาสตร์ประกันภัยจากประเทศต่างๆทั่วโลกได้แลกเปลี่ยนข้อมูลและประสบการณ์ ข้อคิดเห็นเชิงวิชาการด้านการประกันภัย รวมถึงแนวทางในการปฏิบัติที่เกี่ยวข้องกับการเปลี่ยนแปลงในยุคดิจิทัล การนําเทคโนโลยีมาช่วยทํางาน การรายงานทางการเงิน และการบริหารธุรกิจประกันภัยในภูมิภาคเอเชีย โดยมีผู้เข้าร่วมงานครั้งนี้กว่า 400 คน
ในโอกาสนี้ เลขาธิการ คปภ. ได้กล่าวถึงพัฒนาการของธุรกิจประกันภัยไทยจากมุมมองของหน่วยงานกํากับดูแลที่ต้องมีการพัฒนาให้สอดคล้องกับสภาวะทางธุรกิจที่เปลี่ยนแปลงไปจากการเข้ามาของเทคโนโลยีดิจิทัลโดยยกตัวอย่าง การนําเทคโนโลยีมาใช้ในการปฏิบัติตามกฎระเบียบ ซึ่งเรียกว่า “RegTech” และการนําเทคโนโลยีมาใช้ในการกํากับดูแล หรือที่เรียกว่า “SupTech” รวมถึงการปรับปรุงกฎระเบียบต่างๆให้สอดรับกับการเปลี่ยนแปลงไปของสภาพแวดล้อมทางธุรกิจ
นอกจากนี้ ยังได้กล่าวถึงจํานวนนักคณิตศาสตร์ในปัจจุบันของภาคอุตสาหกรรมประกันภัยไทย ว่ายังขาดแคลนนักคณิตศาสตร์ประกันภัยเป็นจํานวนมาก โดยเฉพาะอย่างยิ่งเมื่อภาคอุตสาหกรรมประกันภัยมีอัตราเติบโตอย่างต่อเนื่องทุกปี ดังนั้น สํานักงาน คปภ. จึงได้วางแผนงานระยะยาวเพื่อเพิ่มจํานวนนักคณิตศาสตร์ประกันภัย โดยจะบูรณาการความร่วมมือกับสถาบันอุดมศึกษาและสมาคมนักคณิตศาสตร์ประกันภัยแห่งประเทศไทย เพื่อส่งเสริม สนับสนุน รวมถึงแนะนํากลุ่มนิสิตนักศึกษาให้มีความรู้ความเข้าใจเกี่ยวกับบทบาทหน้าที่ และความสําคัญของวิชาชีพนักคณิตศาสตร์ประกันภัย
ทั้งนี้ สํานักงาน คปภ. ได้ตระหนักถึงความสําคัญของนักคณิตศาสตร์ประกันภัยเป็นอย่างมาก เนื่องจากเป็นบุคคลากรที่เป็นหนึ่งในฟันเฟืองหลักในภารกิจที่สําคัญของบริษัทประกันภัยและระบบประกันภัย เช่น การคํานวณเบี้ยประกันภัย การประเมินมูลค่าสํารองประกันภัย และการประเมินความเสี่ยงของธุรกิจ ซึ่งนักคณิตศาสตร์ประกันภัยเองก็ต้องมีการเตรียมพร้อมรับมือกับภาวะแวดล้อมที่เปลี่ยนไปอย่างต่อเนื่อง เช่น การมีมาตรฐานบัญชีใหม่ IFRS17 รวมถึงการเข้าร่วมการประเมิน FSAP ของธุรกิจประกันภัยที่จะมีขึ้นในช่วงปลายปีนี้ ซึ่งสํานักงาน คปภ. ได้มีการยกระดับกฎระเบียบ และมาตรฐานการกํากับดูแลให้อยู่ในระดับมาตรฐานสากล โดยประเด็นที่เกี่ยวข้องกับนักคณิตศาสตร์ประกันภัยคือกฎกติกาเกี่ยวกับ ORSA ซึ่งนักคณิตศาสตร์ประกันภัยมีบทบาทที่สําคัญในกระบวนการ ORSA ที่จะต้องประเมินความเพียงพอของการบริหารความเสี่ยงและจําลองสถานะความมั่นคงของบริษัทในอนาคต ภายใต้สถานการณ์ต่างๆ
จากบทบาทที่สําคัญอย่างยิ่งของนักคณิตศาสตร์ประกันภัยดังที่กล่าวมาข้างต้น เลขาธิการ คปภ. จึงได้ฝากข้อคิดให้กับนักคณิตศาสตร์ประกันภัยว่า “จะเก่งอย่างเดียวไม่พอ แต่จะต้องพัฒนาตนเองให้เท่าทันเทคโนโลยีและพัฒนาการต่างๆที่มีการเปลี่ยนแปลงอย่างรวดเร็ว รวมทั้งจะต้องมีความซื่อสัตย์สุจริตอีกด้วย”